

**แนวปฏิบัติการขอใบรับรองนักวิจัยที่ดำเนินงานในห้องปฏิบัติการที่เกี่ยวข้องกับสารเคมีเพื่อใช้ประกอบการขอรับทุนสนับสนุนการวิจัย**

**มหาวิทยาลัยมหิดล**

ตามที่สำนักงานการวิจัยแห่งชาติ (วช.) ได้ทำการพัฒนาระบบการจัดการปลอดภัยของห้องปฏิบัติการที่เกี่ยวกับสารเคมีมาตั้งแต่ปี พ.ศ. 2554 โดยมีวัตถุประสงค์เพื่อยกระดับมาตรฐานความปลอดภัยห้องปฏิบัติการ ส่งเสริมและสนับสนุนให้เกิดการจัดการความปลอดภัยห้องปฏิบัติการอย่างเป็นระบบและมีความต่อเนื่อง สร้างวัฒนธรรมความปลอดภัยห้องปฏิบัติการ โดยได้จัดทำเครื่องมือในการประเมินสภาพความปลอดภัยห้องปฏิบัติการ หรือ ESPReL Checklist ที่ห้องปฏิบัติการสามารถใช้สำรวจและประเมินความปลอดภัยห้องปฏิบัติการได้ด้วยตนเอง และใช้เป็นข้อมูลในการจัดทำแผนงานและกิจกรรมการพัฒนายกระดับความปลอดภัยห้องปฏิบัติการ ต่อมา วช. ได้ขยายผลพัฒนาเป็น "มาตรฐานผลิตภัณฑ์อุตสาหกรรมระบบการจัดการด้านความปลอดภัยของห้องปฏิบัติการที่เกี่ยวกับสารเคมี (มอก.2677-2558)" และ "ระบบการตรวจประเมินห้องปฏิบัติการในรูปแบบการยอมรับร่วม (peer evaluation)"

ปัจจุบันสำนักงานการวิจัยแห่งชาติ (วช.) ได้กำหนดให้นักวิจัยที่ขอทุนกองทุนส่งเสริมวิทยาศาสตร์ วิจัย และนวัตกรรม (กองทุน ววน.) ผ่านระบบ NRIIS จะต้องแนบหลักฐานการการรับรองนักวิจัยที่ดำเนินงานในห้องปฏิบัติการที่เกี่ยวกับสารเคมี จากมหาวิทยาลัย เพื่อประกอบการขอทุนวิจัย ศูนย์บริหารความปลอดภัย อาชีวอนามัย และสภาพแวดล้อมในการทำงาน จึงกำหนดแนวปฏิบัติให้นักวิจัยต้องดำเนินการ ดังต่อไปนี้

1. ห้องปฏิบัติการที่นักวิจัยปฏิบัติงาน ต้องลงทะเบียนในระบบ ESPReL และจัดทำ ESPReL Checklist (ผลการประเมิน ESPReL Checklist ต้องมีอายุไม่เกิน 1 ปี นับถึงวันที่ยื่นขอใบรับรองนักวิจัยฯ)
2. นักวิจัยกรอกข้อมูลใบรับรองนักวิจัยที่ดำเนินงานในห้องปฏิบัติการที่เกี่ยวข้องกับสารเคมี เพื่อใช้ประกอบการขอรับทุนสนับสนุนการวิจัย
3. หากนักวิจัยไม่ได้เป็นหัวหน้าห้องปฏิบัติการ จะต้องนำใบรับรองนักวิจัยที่ดำเนินงานในห้องปฏิบัติการที่เกี่ยวข้องกับสารเคมีเพื่อใช้ประกอบการขอรับทุนสนับสนุนการวิจัย ให้หัวหน้าห้องปฏิบัติการรับทราบ และลงนามรับรอง
4. นักวิจัยหรืออาจารย์ที่ขอใบรับรองนักวิจัยฯ ต้องผ่านการอบรม หลักสูตรใดหลักสูตรหนึ่งด้านมาตรฐานความปลอดภัยตามระบบ ESPReL (มีอายุไม่เกิน 3 ปี นับตั้งแต่วันยื่นขอใบรับรอง) หากนักวิจัยไม่ผ่านการฝึกอบรม สามารถเข้าอบรมผ่านแบบเรียนออนไลน์ด้านมาตรฐานความปลอดภัยห้องปฏิบัติการ สำนักงานการวิจัยแห่งชาติ https://elearning-labsafety.nrct.go.th/
5. นักวิจัยจัดส่งใบรับรองนักวิจัยที่ดำเนินงานในห้องปฏิบัติการที่เกี่ยวข้องกับสารเคมีเพื่อใช้ประกอบการขอรับทุนสนับสนุนการวิจัย พร้อมหลักฐานการฝึกอบรม มายังศูนย์บริหารความปลอดภัย อาชีวอนามัย และสภาพแวดล้อมในการทำงาน
6. เจ้าหน้าที่ของศูนย์บริหารความปลอดภัย อาชีวอนามัย และสภาพแวดล้อมในการทำงาน ตรวจสอบข้อมูลตามเงื่อนไข
7. รองอธิการบดีฝ่ายกายภาพและสิ่งแวดล้อม ตรวจสอบและอนุมัติคำขอ
8. ศูนย์บริหารความปลอดภัย อาชีวอนามัย และสภาพแวดล้อมในการทำงาน จัดส่งเอกสารให้นักวิจัย

ทั้งนี้ สามารถสอบถามรายละเอียดเพิ่มเติมได้ที่ นางสาวอัญชุลี วัชรมุสิก โทร 02-441-4400 ต่อ 1172 อีเมล anchulee.wat@mahidol.ac.th